Leer by die jeug – ten spyte van ydelheid en onsekerheid
My hele volwasse lewe al dink ek aan myself as ’n jong man – ek weet immers nie regtig hoe dit voel om oud te wees nie. Maar dan kom jy op ’n punt waar jy besef daar’s ander jong mans wat twintig jaar jonger as is as jy.
“Twintig jaar!” wil jy uitroep. “Twintig jaar?!”
En om alles te kroon moet jy jouself herinner daaraan dat jy enige dag van die week iets kan leer by hierdie jonger geslag – dat ’n ou van 20 of 25 ook op ’n klip kan sit vir ’n uur lank en kan opstaan met ’n wysheid of ’n goeie punt om te deel met die naaste bystander.
Aan die einde van die dag is dit net ydelheid, en ’n patologiese onsekerheid oor jou eie waarde, wat jou laat vashou aan tyd, wat jou paniekerig maak wanneer jy dink hoe tyd dag na dag uit jou vingers glip – soos dit glip uit almal se vingers.
Gepubliseer op 27/09/2011 14/09/2017 Kategorieë Oumensjare van my jeug – 2011
Gedagtes van een Woensdag, en een Maandag
“You owe it to us all to get on with what you’re good at.” WH Auden (1907-1973)
Selfvertroue en entoesiasme is my groot bates.
Selfvertroue en entoesiasme is my groot vyand.
Ek sal vir weke lank dink ek kán – en gáán – iets doen.
Dan, skielik, tref ek ’n muur.
Terug na die stukkies papier. Terug na die lyste … En die erkenning van die feit dat ek, vir nie die eerste keer nie, in die strik getrap het van oordrewe selfvertroue, en te veel entoesiasme.
Eers vra jy:
Wat kan ek doen om geld te maak?
Nadat jy ’n ding of twee geleer het oor geldmaak, vra jy …
Watse behoefte, probleem, of sterk belangstelling het mense waar ek ’n produk of ’n oplossing kan lewer?
Daar is natuurlik ’n derde vraag:
As jy vorendag gekom het met ’n produk waarvoor daar ’n aanvraag is, hoe bring jy dit onder die aandag van genoeg van die regte mense?
As jy hierdie derde vraag nie kan beantwoord nie, help dit niks as jy ’n honger mark het, gereed om alles te koop wat jy kan vervaardig nie. As mense nie weet jou produk bestaan nie, gaan jy nie ’n dooie sent maak nie.
Gepubliseer op 19/09/2011 14/09/2017 Kategorieë Oumensjare van my jeug – 2011